b'\n_START_ARTICLE_\nArmenias herrelandslag i ishockey\n_START_PARAGRAPH_\nArmenias herrelandslag i ishockey representerer Armenia i ishockey._NEWLINE_Armenia debuterte i D-VM p\xc3\xa5 Island i 2004 og tapte samtlige av sine kamper, mot Irland, hjemmenasjonen Island, Mexico og Tyrkia. Laget scoret totalt 2 m\xc3\xa5l og slapp inn hele 73 m\xc3\xa5l. Lagets f\xc3\xb8rste m\xc3\xa5lscore var ved Dmitri Khachatryan og ble scoret i den f\xc3\xb8rste kampen mot Irland, der Khachatryan overraskende tok ledelsen med 1-0 til Armenia. Kampen endte 1-15._NEWLINE_\xc3\x85ret etter, i D-VM i Mexico 2005, ble Armenia enda en gang sist, med tap mot S\xc3\xb8r-Afrika, Irland, Luxembourg og mot hjemmenasjonen Mexico. Laget scoret totalt 5 m\xc3\xa5l og slapp inn hele 142 m\xc3\xa5l! Det st\xc3\xb8rste tapet kom mot vertsnasjonen Mexico med hele 48-0._NEWLINE_I 2006, i D-VM p\xc3\xa5 Island, kom Armenias hittil st\xc3\xb8rste fremgang. To kamper ble vunnet mot Irland, der de vant 6-0 og mot Luxembourg med 10-6. De tapte ogs\xc3\xa5 to kamper, mot Tyrkia og mot vertsnasjonen Island. Laget gjorde totalt 23 m\xc3\xa5l og slapp inn 19._NEWLINE_I 2007 fikk man ikke nok spillere til \xc3\xa5 delta i D-VM, s\xc3\xa5 de m\xc3\xa5tte spille kvalifisering til konkurransen i 2008. Her spilte de mot Bosnia-Hercegovina og Hellas i Sarajevo, Bosnia. De mislyktes, og tapte 8-5 mot Hellas, og 18-1 mot Bosnia. Laget ble i tillegg diskvalifisert p\xc3\xa5 grunn av juks med pass/nasjon. Dermed ble resultatene satt til 5-0 tap i begge kampene._NEWLINE_Armenia ligger i 2008 ranket som nummer 48 (sisteplass) p\xc3\xa5 IIHFs verdensranking.'